Xander Houtkoop

Xander Houtkoop (født 26. mars 1989) er en nederlandsk fotballspiller. Houtkoop har tidligere spilt for blant andre SC Heerenveen, FC Emmen, Heracles Almelo, Go Ahead Eagles, ADO Den Haag og SC Cambuur.

Karriere 
Houtkoop begynte sin karriere hos SC Heerenveen, men fikk ikke tellende kamper for klubbens a-lag. Under 2009/2010-sesongen ble han lånt ut til FC Emmen, som da spilte i Eerste divisie på andre nivå i nederlandsk fotball. I april 2010 skrev han under på en kontrakt med Heracles Almelo i Eredivisie etter at kontrakten med SC Heerenveen var utløpt. Hos Heracles fikk han seks seriekamper før han i juli 2011 dro vederlagsfritt til Go Ahead Eagles og Eerste divisie. Han var med på å spille klubben opp igjen til Eredivisie og fikk over 90 seriekamper og 20 seriemål.

Sommeren 2014 meldte Houtkoop overgang til ADO Den Haag da han ikke var villig til å forhandle om ny kontrakt med Go Ahead Eagles. Allerede sommeren etter ble kontrakten med ADO Den Haag oppløst, og Houtkoop meldte deretter overgang til SC Cambuur i august 2015. I den påfølgende 2016-sesongen rykket han ned med klubben til Eerste divisie.

Etter at kontrakten hans med SC Cambuur gikk ut sommeren 2018 var Houtkoop en lengre periode klubbløs. I august samme år ble han invitert til prøvespill hos Hamarkameratene, og den 29. august 2018 skrev han under på en kontrakt med HamKam som varte ut 2018-sesongen. Hans første kamp for HamKam kom hjemme mot Åsane den 2. september, hvor han kom inn som innbytter for Abubakar Ibrahim i andre omgang (2–1).

Referanser

Eksterne lenker 
 

Nederlandske fotballspillere
Fotballspillere for SC Heerenveen
Fotballspillere for FC Emmen
Fotballspillere for Heracles Almelo
Fotballspillere for Go Ahead Eagles
Fotballspillere for ADO Den Haag
Fotballspillere for SC Cambuur
Fotballspillere for HamKam
Utenlandske fotballspillere i Norge
Personer fra Amsterdam
Fødsler i 1989